A Bizottság határozata
(1985. november 29.)
a friss hús Közösségbe történő behozatalára feljogosított grönlandi létesítmények jegyzékéről
(85/539/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 83/91/EGK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 4. cikkének (1) bekezdésére és 18. cikkének (1) bekezdésére,
mivel harmadik országokban található létesítményekből csak akkor engedélyezhető friss hús Közösségbe történő kivitele, ha azok megfelelnek a 72/462/EGK irányelvben megállapított általános és különleges feltételeknek;
mivel a 72/462/EGK irányelv 4. cikkének (3) bekezdésével összhangban Grönland benyújtotta a Közösségbe történő kivitel tekintetében engedélyezett létesítmények jegyzékét;
mivel a közösségi helyszíni ellenőrzések azt mutatták, hogy az említett létesítmények megfelelő higiéniai biztosítékokat nyújtanak, és így fel lehet venni azokat az első, az említett irányelv 4. cikkének (1) bekezdésével összhangban összeállított olyan létesítmények jegyzékébe, amelyekből friss hús behozatala engedélyezhető;
mivel emlékezni kell arra, hogy a friss hús behozatalára egyéb közösségi állat-egészségügyi jogszabályok is vonatkoznak, különösen az állategészség-védelmi követelmények tekintetében;
mivel a friss húsnak az e határozat mellékletében megadott létesítményből történő behozatalának feltételei továbbra is a vonatkozó rendelkezések és a Szerződés általános rendelkezései hatálya alá tartoznak; mivel különösen bizonyos húskategóriák - például olyan szermaradványokat tartalmazó hús, amelyekre még nem vonatkozik harmonizált közösségi szabály - harmadik országból történő behozatala és más tagállamokba történő továbbküldése továbbra is az importáló tagállam állat-egészségügyi jogszabályainak hatálya alá tartozik;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben megadott, Grönlandon található létesítményből - az említett melléklet alapján - engedélyezik a friss hús Közösségbe történő behozatalát.
(2) Az (1) bekezdésben említett létesítményből történő behozatalra továbbra is vonatkoznak a más jogszabályokban megállapított - különösen az állategészség-védelemmel kapcsolatos - közösségi állat-egészségügyi rendelkezések.
2. cikk
A tagállamok megtiltják a mellékletben fel nem sorolt létesítményekből származó friss hús behozatalát.
3. cikk
Ezt a határozatot 1986. március 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1985. november 29-én.